# Kon-Tiki (pel·lícula)

Kon-Tiki és una pel·lícula noruega de drama històric de 2012 dirigida per Joachim Rønning i Espen Sandberg, i basada en l'expedició que Thor Heyerdahl va fer el 1947 amb una Kon-Tiki. El paper de Thor és interpretat per l'actor noruec Pål Sverre Valheim Hagen. S'ha doblat i subtitulat al català central; i també s'ha doblat al valencià per a À Punt.
La cinta va ser la producció noruega més cara de l'any 2012 i també la més cara d'aquest país fins aquell moment. Però va donar a Noruega la seva cinquena nominació als Premis Oscar en la categoria de millor pel·lícula de parla no anglesa. A més, també va estar nominada als Globus d'Or d'aquell any. De fet, amb aquesta pel·lícula va ser la primera vegada que Noruega estava nominada tant pels Oscars com pels Globus d'Or.

## Argument

El 1947, l'explorador noruec Thor Heyerdahl tenia la teoria que els indígenes de Sud-amèrica precolombins podien haver creuat l'oceà Pacífic i haver-se instal·lat a la Polinèsia resolent així el misteri de com s'havien poblat aquestes illes. Per tal de demostrar-ho, Thor construeix una Kon-Tiki seguint les tècniques originals i amb un equip de cinc homes travessa l'oceà des del Perú fins a la Polinèsia fent un viatge èpic de 101 dies i 8.000 km durant els quals es van haver d'enfrontar a tempestes, taurons i, fins i tot, la fam.

## Repartiment

* Pål Sverre Valheim Hagen com Thor Heyerdahl
* Anders Baasmo Christiansen com Herman Watzinger
* Gustaf Skarsgård com Bengt Danielsson
* Odd-Magnus Williamson com Erik Hesselberg
* Tobias Santelmann com Knut Haugland
* Jakob Oftebro com Torstein Raaby
* Agnes Kittelsen com Liv Heyerdahl
* Manuel Cauchi com Jose Bustamente
* Richard Trinder com Løytnant Lewis
* Katinka Egres com una "señorita" bella
* Stefan Cronwall com Svensk eventyrer
* Eleanor Burke com un agent de viatges

## Producció
### Rodatge

El rodatge de Kon-Tiki va tenir lloc a Noruega, Malta, Bulgària, Tailàndia, Suècia i les Maldives durant tres mesos i mig. En contra dels consells de molts, els realitzadors van decidir rodar les escenes d'oceà a l'oceà obert en comptes d'un plató de rodatge, ja que consideraven que els "reptes únics" que això comportava enfortia la pel·lícula.

### Idiomes

Utilitzant una tècnica poc comuna, la pel·lícula va ser rodada simultàniament en noruec i anglès, filmant cada escena dues vegades, primer en noruec i després en anglès. Això va fer que sortissin dues versions de la cinta, la noruega, que es va estrenar a Noruega, i l'anglesa, que es va distribuir a nivell internacional. Tanmateix, en alguns casos, com en les escenes d'acció o generades per ordinador, es va fer només una sola imatge, afegint després l'anglès doblat.

## Premis

| Premi | Categoria | Receptor | Resultat |
| Premis Oscar | Millor pel·lícula de parla no anglesa | Kon-Tiki | Nominada |
| Premis Globus d'Or | Millor pel·lícula de parla no anglesa | Kon-Tiki | Nominada |
| Festival Internacional de Cinema Noruec | Publikumsprisen (Premi del Públic) | Kon-Tiki | Guanyadora |
| Premis Satellite | Millor pel·lícula estrangera | Kon-Tiki | Nominada |
| Premis Satellite | Millor so | Baard H. Ingebretsen, Tormod Ringes | Nominats |

## Referències

* ↑ Títol català
* ↑ «Kon-Tiki». Goita què fan, ara!. [Consulta: 27 febrer 2023].
* ↑ «Kontiki». À Punt, 27-08-2024. [Consulta: 29 agost 2024].
* ↑ Roxborough, Scott. «Norway Names 'Kon-Tiki' Oscar Entry», 14-09-2012. [Consulta: 13 gener 2013].
* ↑ «Oscars: Hollywood announces 85th Academy Award nominations». BBC News. [Consulta: 10 gener 2013].
* ↑ ABC. «Foreign Language Film - KON-TIKI». [Consulta: 13 gener 2013].
* ↑ Team, The Deadline; Team, The Deadline. «70th Golden Globe Awards Nominations» (en anglès americà), 13-12-2012. [Consulta: 20 gener 2021].
* ↑ Ryland, Julie. «Norwegian film "Kon Tiki" nominated for Oscar». The Norway Post, 11-01-2013. Arxivat de l'original el 2013-01-17. [Consulta: 11 gener 2013].
* ↑ «Ovations greet new ‘Kon-Tiki’ film». Views and News from Norway, 19-08-2012. [Consulta: 11 gener 2013].
* ↑ «Llocs de rodatge a IMDb».
* ↑ Cooper, Sarah. «It will be the world premiere of the Norwegian film about the real life Pacific expedition of 1947, directed by Joachim Rønning and Espen Sandberg.». [Consulta: 13 gener 2013].
* ↑ «Trailer & Klipp - Blog 2». Nordisk Film. [Consulta: 13 gener 2013].
* ↑ «Can You Say ‘Do It Again' in Norwegian?», 14-04-2013. [Consulta: 11 novembre 2013].
* ↑ «The Nominees». [Consulta: 13 gener 2013].
* ↑ «anglès News». The Norwegian International Film Festival. [Consulta: 13 gener 2013].
* ↑ International Press Academy. «2012 Winners». [Consulta: 13 gener 2013].